Fant eldgamle «vampyr-levninger»
Personene levningene stammer fra antas å ha vært offer for et gammelt anti-vampyr-rituale, melder SkyNews. Ifølge Bozhidar Dimitrov, leder for det nasjonalhistoriske museet i Bulgaria, har to skjeletter fra middelalderen blitt oppdaget av arkeologer ved byen Sozopol i Bulgaria. - Skjelettene er stukket med stenger og illustrerer en praksis som var vanlig i noen bulgarske landsbyer frem til det første tiåret av det 20. århundre, sier han til SkyNews. Praksisen, som beskrives som et anti-vampyr-rituale, gikk ut på at jernstenger ble hamret gjennom brystbeina og hjertet på døde som hadde gjort andre vondt i løpet av livet. Dette ble gjort for å forhindre at de skulle stå opp fra de døde for å drikke blod fra de levende. Dette er ikke første gang levninger av lik som har fått denne typen behandling oppdages i Bulgaria. I 2004 ble seks nedspikrede skjeletter funnet av arkeologen Peter Balabanov. Det samme ritualet skal også ha blitt praktisert i nabolandet Serbia og andre balkanske land. Historier om vampyrer er en viktig del av regionens historie. Den mest kjente av dem er historien om Dracula, som skal ha tatt livet av krigsforbrytere og drukket blodet deres.
Bulgarske arkeologer har gravd frem flere hundre år gamle skjeletter med jernstenger gjennom brystet.